钦定古今图书集成/明伦汇编/宫闱典/第088卷 > 梁安固公主 下嫁郑译
## 钦定古今图书集成/明伦汇编/宫闱典/第088卷 > 梁安固公主 下嫁郑译

按《隋书郑译传》，译字正义，荥阳开封人也。祖琼，魏太
常。父道邕，魏司空。译颇有学识，兼知锺律，善骑射。译
从祖开府文宽，尚魏平阳公主，则周太祖元后之妹
也。主无子，太祖令译后之。由是译少为太祖所亲，恒
令与诸子游集。年十馀岁，常诣相府司录李长宗，长
宗于众中戏之，译敛容谓长宗曰：“明公位望不轻，瞻
仰斯属，辄相翫狎，无乃丧德也。”长宗甚异之。文宽后
诞二子，译复归本生。周武帝时，起家给事中士，拜银
青光禄大夫，转左侍上士，与仪同刘昉恒侍帝侧。译
时丧妻，帝命译尚梁安固公主。及帝亲总万机，以为
御正下大夫，俄转太子宫尹。时太子多失德，内史中
大夫乌丸轨每劝帝废太子而立秦王，由是太子恒
不自安。其后诏太子西征吐谷浑，太子乃阴谓译曰：
“秦王，上爱子也；乌丸轨，上信臣也。今吾此行，得无扶
苏之事乎？”译曰：“愿殿下勉著仁孝，无失子道而已，勿
为他虑。”太子然之。既破贼，译以功最，赐爵开国子，邑
三百户。后坐亵狎皇太子，帝大怒，除名为民。太子复
召之，译戏狎如初，因言于太子曰：“殿下何时可得据
天下？”太子悦而益昵之。及帝崩，太子嗣位，是为宣帝，
超拜开府、内史下大夫，封归昌县公，邑一千户，委以
朝政。俄迁内史上大夫，进封沛国公，邑五千户，以其
子善愿为归昌公，元琮为永安县男。又监国史。译颇专权。时帝幸东京，译擅取官材，自营私第，坐是复除
名为民。刘昉数言于帝，帝复召之，顾待如初，诏领内
史事。初，高祖与译有同学之旧，译又素知高祖相表
有奇，倾心相结。至是高祖为宣帝所忌，情不自安。尝
在永巷私于译曰：“久愿出藩，公所悉也，敢布心腹，少
留意焉。”译曰：“以公德望，天下归心，欲求多福，岂敢忘
也！谨即言之。”时将遣译南征，译请元帅。帝曰：“卿意如
何？”译对曰：“若定江东，自非懿戚重臣，无以镇抚。可令
隋公行，且为寿阳总管，以督军事。”帝从之，乃下诏以
高祖为扬州总管，译发兵俱会寿阳，以伐陈，行有日
矣。帝不悆，遂与御正下大夫刘昉谋，引高祖入受顾
托。既而译宣诏，文武百官皆受高祖节度。时御正中
大夫颜之仪与宦者谋，引大将军宇文仲辅政。仲已
至御坐，译知之，遽率开府杨惠及刘昉、皇甫绩、柳裘
俱入。仲与之仪见译等，愕然，逡巡欲出，高祖因执之。
于是矫诏复以译为内史上大夫。明日，高祖为丞相，
拜译柱国相府长史，治内史上大夫事。及高祖为大
冢宰，总百揆，以译兼领天官都府、司会，总六府事，出
入卧内，言无不从，赏赐玉帛，不可胜计。每出入，以甲
士从。拜其子元璹为仪同。时尉迥王谦、司马消难等
作乱，高祖逾加亲礼，俄而进位上柱国，恕以十死。译
性轻险，不亲职务，而赃货狼籍，高祖阴疏之。然以其
有定策功，不忍废放，阴敕官属不得白事于译。译犹
坐厅事，无所关预。译惧，顿首求解职，高祖宽谕之，接
以恩礼。及上受禅，以上柱国公归第，赏赐丰厚。进子
元璹爵城皋郡公，邑二千户，元珣永安男。追赠其父
及亡兄二人并为刺史。译自以被疏，阴呼道士章醮，
以祈福助。其婢奏译厌蛊左道，上谓译曰：“我不负公，
此何意也？”译无以对。译又与母别居，为宪司所劾，由
是除名。下诏曰：“译嘉谋良策，寂尔无闻，鬻狱卖官，沸
腾盈耳。若留之于世，在人为不道之臣；戮之于朝，入
地为不孝之鬼。有累幽显，无以置之。宜赐以《孝经》，令
其熟读，仍遣与母共居。”未几，诏译参撰律令，复授开
府、隆州刺史。请还治疾。有诏征之，见于醴泉宫。上赐
宴甚欢，因谓译曰：“贬退已久，情相矜愍。”于是复爵沛
国公，位上柱国。上顾谓侍臣曰：“郑译与朕同生共死，
间关危难，兴言念此，何日忘之！”译因奉觞上寿。上令
内史令李德林立作诏书，高颎戏谓译曰：“笔干。”译答
曰：“出为方岳，杖策言归，不得一钱，何以润笔。”上大笑。
未几，诏译参议乐事。译以周代七声废缺，自大隋受
命，礼乐宜新，更修七始之义，名曰《乐府声调》，凡八篇
奏之，上嘉美焉。俄迁岐州刺史。在职岁馀，复奉诏定
乐于太常，前后所论乐事，语在《音律志》。上劳译曰：“律
令则公定之，音乐则公正之。礼乐律令，公居其三，良
足美也。”于是还岐州。开皇十一年，以疾卒官，时年五
十二，上遣使吊祭焉。谥曰达。子元璹嗣。炀帝初立，五
等悉除，以译佐命元功，诏追改封译莘公，以元璹袭。
元璹初为骠骑将军，后转武贲郎将，数以军功进位
右光禄大夫，迁右候卫将军。大业末，出为文城太守。
及义兵起，义将张伦略地至文城，元璹以城归之。